Cele două grafice. Stânga: Dăncilă, dreapta: Cioloș

Bilanțul guvernului actual, la un semestru de la „intrarea în pâine”, este contestat de Opoziție. Cifrele prezentate luni, 23 iulie, de premierul Viorica Dăncilă au fost criticate mai ales de partidul fostului premier Dacian Cioloș, România Împreună. Printre statisticile disputate sunt și cele legate de absorbția fondurilor de la UE.

Concret, Viorica Dăncilă a prezentat un grafic în care se arată că, în prima jumătate a anului 2016, a fost primită de la Uniunea Europeană o sumă de doar 0,68 miliarde de lei. Cifra a crescut ulterior spectaculos, până în primul semestru al anului 2018, când a ajuns la 6,8 miliarde de lei.

În replică, Dacian Cioloș, premier al României în 2016, a publicat pe contul său oficial de Facebook un alt grafic, conform căruia în primul semestru al anului 2016 au intrat în România 11,75 miliarde de lei de la Uniunea Europeană, sumă care a scăzut consistent în următorii doi ani (pe același interval de referință), fiind la nivelul de doar 6,31 miliarde de lei în primul semestru al lui 2018.

Ambii au dreptate. Sau niciunul

Miza celor două grafice o reprezintă anul 2016. Pentru ceilalți doi ani, cifrele avansate de Dăncilă și Cioloș sunt comparabile. Pentru primul semestru al lui 2016, însă, diferența este uriașă, de la 0,68 miliarde de lei – varianta Dăncilă, la 11,75 miliarde de lei – varianta Cioloș.

Cine are, deci, dreptate? În mod curios, ambii sau niciunul. Pe de o parte, Dăncilă are dreptate, dar cu precizarea esențială că cifra avansată de ea se referă doar la banii intrați din sumele alocate României pentru perioada 2014-2020. Iar această precizare lipsește din graficul prezentat de ea. Pe de altă parte, și Cioloș are dreptate, dar cu precizarea că cifra avansată de el se referă atât la suma intrată din alocarea pe 2013-2020, cât și la suma intrată din alocarea 2007-2013. Această precizare nu figurează în graficul prezentat, deși e esențială, pentru a înțelege scăderea din următorii doi ani.

Cum e posibil?

Cele două interpretări diferite sunt posibile fiindcă anul 2016 a fost ultimul în care au mai putut fi absorbiți bani din alocarea 2007-2013, bani care au reprezentat majoritatea sumelor intrate în acest an în România. Astfel, potrivit bilanțului portofoliului fondurilor europene din guvernul Cioloș, suma totală intrată în țară în 2016 de la UE a fost de 7,02 miliarde de euro, dintre care doar 2,49 miliarde din alocările 2014-2020, restul fiind din alocarea 2007-2013. Conform datelor la zi de pe portalul oficial al UE, din această ultimă sumă, doar 0,5 miliarde au reprezentat bani absorbiți prin proiecte, iar restul au reprezentat plăți directe în agricultură și sume acordate din oficiu, pentru care statul nu trebuie să fac aproape nimic.

În momentul de față, România are o rată a absorbției de 19% din suma totală de circa 37 miliarde de euro alocată pentru 2014-2020. Media la nivel de UE este de 20%.